  Наталья Тетерина Туннэ нуналлы «2018-тӥ арын удмурт кылын кужмоез литературая произведение» вожвылъяськонэ ог 30 ужъёс вуизы. Со сярысь ивортодэтъя «Удмуртия» агентстволы «Кенеш» журналлэн валтӥсь редакторез, конкурсэз одӥгез радъясь Ольга Бородина вераз. Солэн кылъёсызъя, туэ вожвылъяськонэ пыриськись авторъёс пӧлын Удмуртилэн пӧртэм ёросъёсысьтыз тодмо но кутскись гожъяськисьёс вань. Одӥгзэ куарусён номере поттӥм ни, со Як-Бӧдья ёросысь Мукши школаын ужась дышетӥсьлэн Валентина Абросимовалэн верос-легендаез, нимыз «Бабакар». Со уж та конкурсэ вуэмъёс пӧлысь нырысетӥез. Собере вуиз Леонтий Кривошеевлэн, со Лолошур-Возжиысь Грак ёросысь, солэн туж бадӟым исторической гожтосъёсыз. Удмурт вашкала историен герӟаськем гожтосэз 250 бамлэсь бадӟымгес, табыдӟаез произведение «Кенеш» журналын кемалась ӧй вал ни Ольга Бородина, «Кенеш» журналлэн валтӥсь редакторезКонкурс сизьым ӧръёсъя мыноз: Бадӟым жанрын устоез произведение (повесть, роман); Покчи прозаын устоез произведение (верос, новелла, очерк, эссе); Устоез кылбурето произведение (кылбуръёсын бичет, поэма); Устоез драмая произведение (пьеса); Нылпиос понна устоез произведение (проза, кылбур, пьеса); Дунъетбуръя яке литературатодонъя устоез статья; Устоез берыктэм произведение (удмурт кылысь ӟуч кылэ: проза, кылбур, драма). Котькуд ӧръя вормисез 15 сюрс манетысен 30 сюрс манетозь коньдонкузьымен пусъёзы. Со сяна, произведениосты «Кенеш» журналын печатлалозы. Йылпумъянъёсты 2019-тӥ арын толшоре лэсьтозы.  Пусъём, литературая вожвылъяськонэ ужъёсты кутон 10-тӥ шуркынмонозь кыстӥськоз. Мылкыд карисьёслэсь произведениоссэс «Кенеш» журналлэн редакцияз яке Kenesh-udm@yandex.ru электрон адресъя куто. Тодэ вайытом, удмурт кылын устозэ литературая произведениез быръёнъя вожвылъяськонэз элькунысь Печатья но калыке ивортодэт вӧлмытонъя агентство «Кенеш» журналэн ӵош кыкетӥ арзэ радъя ни. Кылем арын конкурсэ 100 пала ужъёс вуизы. Соос пӧлысь жюри 10 тужгес кужмооссэ бырйиз. Тегъёс: Лулчеберет Ижкар Литература Удмуртия удмурткыл гожъясьёс  